**PROJEKTNI ZADATAK**

**KONSULTANT ZA STRATEŠKO PLANIRANJE**

**Opis i uslovi za pojedinačni ugovor**

**Naziv pozicije: Konsultant za strateško planiranje (1 pozicija)**

**Za rad odgovara i izvještava: Koordinatoru ispred Općine Konjic**

**Mjesto rada: Općina Konjic**

**Vrijeme angažmana: maj 2022. – novembar 2022.**

**1. Svrha**

Svrha konsultantske usluge je efikasna provedba procesa strateškog planiranja u Općini Konjic (u daljem tetu: Općina) u skladu sa zakonskim propisima i Odlukom o pokretanju procesa usklađivanja i prilagođavanja integralne Strategije razvoja Općine Konjic 2022-2027.

**2. Cilj**

Cilj konsultantskih usluga je obezbjeđenje višeg nivoa efikasnosti procesa izrade usklađene i prilagođene Strategije razvoja Općine i relevantnosti strateškog dokumenta u saradnji sa uspostavljenom organizacionom strukturom (Koordinator Općine Konjic, Radni tim i ostali subjekti planiranja razvoja). Rezultat angažmana bit će dokument usklađene i revidirane Strategije. Procesom strateškog planiranja upravljat će Koordinator uz podršku Konsultanta za strateško planirane.

Konsultantska usluga će osigurati da se cjelokupan proces strateškog planiranja provodi stručno i u skladu sa Zakonom o razvojnom planiranju i upravljanju razvojem u Federaciji Bosne i Hercegovine (Službene novine FBiH broj 32/17), Uredbom o izradi strateških dokumenata u FBiH (Službene novine FBiH broj 74/19), Uredbom o trogodišnjem i godišnjem planiranju rada, monitoringu i izvještavanju u FBiH (Službene novine FBiH broj 74/19), Uredbom o evaluaciji strateških dokumenata u FBiH (Službene novine FBiH broj 74/19) - u daljem tekstu: Zakon i uredbe.

Očekuje se da će konsultantska usluga dati rezultate u slijedećim glavnim segmentima strategije:

1. Revidirana Situaciona analiza i definisanje/potvrđivanje strateških pravaca razvoja, vizije, strateških ciljeva, mjera i prioriteta, uključujući i osvrt na utjecaj pandemije uzrokovane COVID 19;
2. Detaljna razrada indikatora po strateškim ciljevima, mjerama, prioritetima i strateškim projektima:
3. Usklađivanje razvojnih pravaca i strateških ciljeva Općine Konjic sa važećim strategijama razvoja HNK i Federacije BiH:
4. Utvrđivanje indikativnog finansijskog okvira;
5. Utvrđivanje modela implementacije, praćenja, izvještavanja i evaluacije Strategije razvoja.

**3. Opće informacije**

Prethodna Strategija razvoja Općine Konjic je urađena za period 2018 – 2027. Novi metodološki pristup strateškom planiranju u FBiH temelji se na spomenutom novom zakonskom okviru za razvojno planiranje i upravljanje razvojem koji je stupio na snagu 2017. godine. Zakon uređuje razvojno planiranje i sistem upravljanja na svim razinama vlasti u FBiH, uključujući vrste strateških i provedbenih dokumenata, tijela za planiranje i procese planiranja i upravljanja razvojem u cjelini (programiranje, praćenje, procjena i izvještavanje), kao i cjelokupni ciklus planiranja. Važno je napomenuti da je nakon usvajanja Zakona, u oktobru 2019. godine usvojen i niz podzakonskih akata koji dodatno razrađuju Zakon, uključujući FBiH Uredbu o izradi strateških dokumenata, koja je posebno relevantna za ovaj projektni zadatak. Novi regulatorni okvir u FBiH donio je promjene u odnosu na ranije korištenu standardiziranu metodologiju za integrirano planiranje lokalnog razvoja, šire poznatu kao MiPRO. Ključne promjene se odnose na činjenicu da se Strateški dokumenti izrađuju se za razdoblje od 7 godina, uz trenutno razdoblje strateškog planiranja postavljeno za period 2021.-2027;

Terminologija strateškog planiranja je promijenjena i usklađena s terminologijom Evropske unije (EU-a) za strateško planiranje; Glavna načela MiPRO-a, prije svega socijalna uključenost i održivost, i dalje su vodeća načela strateškog planiranja na lokalnoj razini. Također, novi metodološki pristup podrazumijeva integriranje ciljeva održivog razvoja (SDG) u lokalne strateške dokumente te njihovo povezivanje sa ciljevima definisanim u datom strateškom dokumentu.

Općinski načelnik donio Odluku o pokretanju izrade usklađivanja i prilagođavanja Strategije razvoja Općine 2022 - 2027. godine, te imenovao Radni tim. Proces izrade Strategije provodit će se u skladu sa Zakonom o razvojnom planiranju i uredbama donesenim na osnovu Zakona. U okviru Radnog tima imenovan je Koordinator koji će upravljati procesom uz podršku općinskih službi i institucija. Stručnu podršku u izradi Strategije razvoja pružit će angažman konsultanata iz oblasti strateškog planiranja.

Cjelokupne usluge konsultanata će biti realizovane na službenim jezicima u BiH.

**4. Opis radnih zadataka**

Konsultant za strateško planiranje pruža stručnu uslugu u procesu izrade Strategije razvoja Općine Konjic ( usklađena i prilagođena) za period 2022-2027. godina

1. Pružiti stručnu podršku Koordinatoru u procesu revizije i usklađivanja strateške platforme koja se sastoji od situacione analize, strateških pravaca razvoja, vizije razvoja, strateških ciljeva sa indikatorima u skladu sa važećim Zakonom i uredbama i ostalim provedbenim aktima i dokumentima koji uključuju i metodologiju za povezivanje razvojnog, finansijskog i investicionog planiranja, te okvirom ciljeva održivog razvoja na nivou BiH.

Očekivani rezultati: Organizacija mimnimalno jedne radionice sa Koordinatorom i Općinskim razvojnim timom, davanje komentara i smjernica na dostavljene dokumente i komentare i učešće u pisanju dokumenta.

Predviđeno je da ovaj zadatak bude izvršen u periodu maj – juli 2022.

1. Pružiti stručnu podršku Koordinatoru u procesu određivanja strateških prioriteta, odnosno smjerova djelovanja za ostvarivanje strateških ciljeva, kao i mjera kojima se vrši detaljnija razrada prioriteta sa indikatorima, utvrđivanju strateških projekata koji su od najvećeg značaja za ostvarenje strateških ciljeva, odnosno čija implementacija će biti od najvećeg značaja za lokalni razvoj u skladu sa Zakonom, uredbama i provedbenim aktima, uz obavezan osvrt na prostorno planiranje.

Očekivani rezultati: Organizacija mimnimalno jedne radionice sa Koordinatorom, Općinskim razvojnim timom i po potrebi voditeljima radnih grupa po tematskim oblastima, Integrisanje osvrta na prostorno-plansku dokumentaciju, davanje komentara i smjernica na dostavljene materijale i učešće u pisanju dokumenta.

Predviđeno je da ovaj zadatak bude izvršen u periodu juli – august 2021.

1. Pružiti stručnu podršku Koordinatoru u procesu usklađivanja razvojnih pravaca i strateških ciljeva Općine Konjic sa važećim strategijama razvoja HNK-a i Federacije BiH; u procesu izrade okvirnog finansijskog plana za implementaciju Strategije razvoja po strateškim ciljevima, prioritetima i mjerama sa strukturom načina finansiranja, za period važenja Strategije razvoja; u procesu utvrđivanja modela implementacije, praćenja, izvještavanja i evaluacije Strategije razvoja u skladu sa Zakonom i provedbenim aktima a u skladu sa Zakonom, uredbama i provedbenim aktima.

Očekivani rezultati: Sagledavanje važećih strategija na nivou HNK i davanje komentara i smjernica za usklađivanje Strategije razvoja Općine Konjic, učešće u pisanju dokumenta i predmetnim oblastima i Verifikacija urađenog posla.

Predviđeno je da ovaj zadatak bude izvršen u periodu septembar 2022.

1. Izrada Nacrta Strategije, provedba procesa konsultacija, te izrada Finalnog dokumenta Strategije razvoja kao i osnova akcionog i trogodišnjeg plana rada u skladu sa Zakonom, uredbama i provedbenim aktima.

Očekivani rezultati: Davanje komentara i smjernica na dostavljeni Nacrt Strategije, Podrška u procesu konsultacija i sagledavanje prispjelih prijedloga, učešće u pisanju dokumenta, Sagledavanje finalnog dokumenta Strategije razvoja i verifikacija kompletnog procesa i finalnog dokumenta Strategije razvoja prije dostave na usvajanje Općinskom vijeću. Izrada osnova akcionog plana i trogodišnjeg plana rada općine Konjic.

Predviđeno je da ovaj zadatak bude izvršen u periodu oktobar – novembar 2021.

**Posebni uslovi**

* Najmanje visoka stručna sprema pravne ili ekonomske struke
* Iskustvo u analizi, definiciji i provedbi lokalnih razvojnih politika, strategija ili programa, posebno relevantnih za lokalni/regionalni nivo (minimalno 10 godina)
* Iskustvo u izradi strateških dokumenata po metodologiji utvrđenoj Zakonom o strateškom planiranju u FBiH i podzakonskim aktima (minimalno 4 strateška dokumenta).
* Iskustvo u vođenju i obučavanju malih skupina učesnika iz oblasti razvojnog planiranja
* Iskustvo u primjeni Zakona o razvojnom planiranju i upravljanju razvojem u FBiH i uredbi donesenih na osnovu tog Zakona.

Ispunjavanje uslova se dokazuju putem:

1. Potvrde prijave mjesta prebivališta-boravišta (CIPS);
2. Ovjerene kopije fakultetske diplome;
3. Potvrdu/certifikat o uspješno završenom programu obuke trenera (ToT) za pripremu strateških dokumenata u FBiH i primjenu Uredbe o trogodišnjem i godišnjem planiranju rada, monitoring i izvještavanju u FBiH;
4. Biografije sa podacima koji uključuju relevantno iskustvo;
5. Popisa referentnih strateških dokumenata u čijoj izradi je kandidat sudjelovao sa relevantnom dokumentacijom;
6. Popisa referentnih obuka/događaja koje je kandidat vodio sa relevantnom dokumentacijom;
7. Popisa projekata u čijoj pripremi i provedbi je kandidat sudjelovao.